Staré Mesto (Žilina)

Staré Mesto v Žiline je mestská časť, ktorej hlavnou súčasťou je historické jadro mesta s mestskou pamiatkovou rezerváciou.

Historickým centrom Žiliny je známe štvorcové námestie s laubňami  (arkádami). Námestie malo veľa pomenovaní. Dnes sa volá Mariánske námestie. Okolo celého námestia sú historické meštianske domy a kostol. Všetky domy na centrálnom námestí majú arkády, miestnymi nazývané laubne. K námestiu vedú historické uličky, z ktorých dve majú zachované laubne. 

Smerom z Mariánskeho námestia k farskému kostolu vedie Farská ulička. Na jej konci začínajú farské schody. Po pravej strane farských schodov stála historická fara, ktorá musela ustúpiť výstavbe obchodného centra. Na jej mieste sa našli pozostatky Žilinského hradu, ktorého časť bola zakomponovaná do interiéru nového centra. Po ľavej strane farských schodov je Katedrála Najsvätejšej Trojice (farský kostol) s dvoma vežami. Jedna stojí osamotene mimo kostola a volá sa Burianova veža. 

Dole pod farskými schodmi je Námestie Andreja Hlinku, kde je postavená socha Andreja Hlinku. Na okraji námestia je budova bývalého obchodného domu PRIOR a Považská galéria umenia, ktorá prešla rekonštrukciou. Ďalej je tu obchodno-zábavné centrum Mirage. Z Hlinkovho námestia vedie ku železničnej stanici Národná ulica, na ktorej sú obchodné a reštauračné prevádzky. Budovy na Národnej ulici pochádzajú z prelomu 19. a 20. storočia. 

Počet obyvateľov Starého mesta bol k 30. júnu 2023 8 781.

 Referencie 

 Iné projekty 

 Externé odkazy 
 Žilina Gallery - Mestská pamiatková rezervácia

Kategória:Mestské časti Žiliny